མཚོ་སྔོན་ཞིང་ཆེན་མཐོ་རིམ་མི་དམངས་ཁྲིམས་ཁང་གིས་གནས་ཚུལ་འདི་རིགས་སྣང་མེད་དུ་བཞག་སྟེ་འོལ་ཚོད་ཀྱིས་བཀྲ་ཤིས་དབང་ཕྱུག་ལ་ཉེས་ལྡན་གྱི་བཅད་ཁྲ་ལ་རྒྱབ་སྐྱོར་གྱི་བཅད་རྒྱ་དེ་རྒྱལ་ཁབ་ཀྱིས་བཟོས་པའི་ཁྲིམས་དང་ངོས་ལེན་བྱས་པའི་སྤྱི་འཆིང་།རྒྱལ་སྲིད་སྤྱི་ཁྱབ་ཁང་གིས་བཅས་པའི་༼རྒྱལ་ཁབ་ཀྱི་འགྲོ་བ་མིའི་ཐོབ་ཐང་འགུལ་བསྐྱོད་འཆར་གཞི།༽ནང་གི་གྲངས་ཉུང་མི་རིགས་ཀྱིས་རང་གི་སྐད་ཡིག་སློབ་སྦྱོང་དང་བཀོལ་སྤྱོད་བྱེད་པའི་ཐོབ་ཐང་ལ་རྒྱལ་ཁབ་ཀྱིས་བརྩི་བཀུར་དང་ཁག་ཐེག་བྱེད་དགོས་བཅས་པའི་གཏན་དབབ་ཁག་དང་འགལ་ཡོད།མི་དམངས་ཁྲིམས་ཁང་གི་རྩ་དོན་ནི་དྲང་བདེན་དང་ཁྲིམས་ཀྱི་བཅས་པ་ལྟར་ལས་དཀར་ནག་ཤན་འབྱེད་བྱེད་དགོས།ཁྲིམས་ཁང་གིས་གྱང་ཁའི་རྩྭ་དང་ཌ་རུ་ངོ་གཉིས་ཀྱི་ལས་ཀ་སྒྲུབ་བསྡད་ན་དྲང་བདེན་ཤན་འབྱེདཀྱི་རྒྱ་མ་འཛིན་པར་མི་འོས་སོ།།རང་སྐྱོན་ཤེས་ན་སངས་རྒྱས་ཡིན་ཟེར་བ་ལྟར།མཚོ་སྔོན་མཐོ་རིམ་མི་དམངས་ཁྲིམས་ཁང་གིས་རང་གི་ནོར་འཁྲུལ་ཅན་གྱི་བཅད་རྒྱ་ཕྱིར་འཐེན་བྱས་ཏེ་བཀྲ་ཤིས་དབང་ཕྱུག་ཉེས་མེད་དྲང་བདེན་གྱི་ཁྲིམས་བཅད་གཏན་དབབ་བྱ་དགོས།དྲང་བདེན་གྱི་ཁྲིམས་བཅད་ལ་རྒྱལ་ཁབ་ཀྱི་མཚན་སྙན་དང་མི་རིགས་མཐུན་སྒྲིལ་སྲུང་སྐྱོབ་བྱེད་པའི་ནུས་སྟོབས་ཆེན་པོ་མཆིས།དེ་ནི་དྲང་བདེན་མ་ཡིན་པའི་ཁྲིམས་བཅད་བརྒྱ་ཡི་དོ་མ་ཡིན།